### NN 117/2025 (3.9.2025.), Pravilnik o izmjenama Pravilnika o periodičkom, statističkom i kapitalnom izvještavanju od strane središnjeg depozitorija vrijednosnih papira te izvještavanju od strane središnjeg depozitorija vrijednosnih papira iz druge države članice

HRVATSKA AGENCIJA ZA NADZOR FINANCIJSKIH USLUGA

1690

Na temelju članka 560. stavka 8. i članka 580. stavka 4. Zakona o tržištu kapitala (»Narodne novine« br. 65/18, 17/20, 83/21, 151/22 i 85/24), Hrvatska agencija za nadzor financijskih usluga na sjednici Upravnog vijeća održanoj 29. kolovoza 2025. godine donosi

PRAVILNIK

O IZMJENAMA PRAVILNIKA O PERIODIČKOM, STATISTIČKOM I KAPITALNOM IZVJEŠTAVANJU OD STRANE SREDIŠNJEG DEPOZITORIJA VRIJEDNOSNIH PAPIRA TE IZVJEŠTAVANJU OD STRANE SREDIŠNJEG DEPOZITORIJA VRIJEDNOSNIH PAPIRA IZ DRUGE DRŽAVE ČLANICE

Članak 1.

U Pravilniku o periodičkom, statističkom i kapitalnom izvještavanju od strane središnjeg depozitorija vrijednosnih papira te izvještavanju od strane središnjeg depozitorija vrijednosnih papira iz druge države članice (»Narodne novine« br. 91/19, 144/21 i 146/22) u članku 4. stavak 2. mijenja se i glasi:

»(2) Središnji depozitorij za potrebe ispunjavanja obveza iz stavka 1. ovoga članka dostavlja Hanfi izvještaje kako slijedi:

1. izvještaj s općim podacima, putem obrasca T\_00.00 iz Priloga ovoga Pravilnika

2. izvještaj o razini minimalnih kapitalnih zahtjeva iz članka 3. Delegirane uredbe (EU) br. 2017/390, putem obrasca T\_01.00 iz Priloga ovoga Pravilnika

3. izvještaj o razini kapitalnih zahtjeva za operativne, pravne i skrbničke rizike iz članka 4. Delegirane uredbe (EU) br. 2017/390, putem obrasca T\_02.00 iz Priloga ovoga Pravilnika

4. izvještaj o razini kapitalnih zahtjeva za investicijski rizik iz članka 5. Delegirane uredbe (EU) br. 2017/390, putem obrazaca T\_03.00, T\_03.01, T\_03.02, T\_03.03, T\_03.04, T\_03.05, T\_03.06 i T\_03.07 iz Priloga ovoga Pravilnika

5. izvještaj o kapitalnim zahtjevima za poslovni rizik iz članka 6. Delegirane uredbe (EU) br. 2017/390, putem obrasca T\_04.00 iz Priloga ovoga Pravilnika

6. izvještaj o kapitalnim zahtjevima za likvidaciju ili restrukturiranje iz članka 7. Delegirane uredbe (EU) br. 2017/390, putem obrasca T\_05.00 iz Priloga ovoga Pravilnika.«.

Članak 2.

U Prilogu I. uz Pravilnik pod nazivom Obrazac AK-SDVP – IZVJEŠTAJ O ADEKVATNOSTI KAPITALA SREDIŠNJEG DEPOZITORIJA VRIJEDNOSNIH PAPIRA:

– obrazac »T\_02.00 – Kapitalni zahtjevi za operativne, pravne i skrbničke rizike« zamjenjuje se novim obrascem pod istim nazivom, koji čini Prilog I. uz Pravilnik i njegov je sastavni dio

– obrazac »T\_03.01 – Kreditni rizik i kreditni rizik druge ugovorne strane: standardizirani pristup kapitalnim zahtjevima« zamjenjuje se novim obrascem pod istim nazivom, koji čini Prilog I. uz Pravilnik i njegov je sastavni dio.

PRIJELAZNA I ZAVRŠNA ODREDBA

Članak 3.

Obrasci iz članka 2. ovoga Pravilnika objavljuju se na internetskoj stranici Hanfe te se iz tehničkih razloga ne objavljuju u »Narodnim novinama«.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/02
 Urbroj: 326-01-70-72-25-3
 Zagreb, 29. kolovoza 2025.

Predsjednik
 Upravnog vijeća
 dr. sc. Ante Žigman, v. r.